Diari Oficial de la Generalitat Valenciana


Sumari del DOGV 4247, del 13-05-2002 (2002/4672)

RESOLUCIÓ de 20 de març de 2002, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial d'Educadores i Educadors Socials de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4247

Data del DOGV
:   13-05-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/4672


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 20 de març de 2002, del conseller de Justícia i Administracions Públiques, per la qual es resol sotmetre a un període d'informació pública la petició de creació del Col·legi Oficial d'Educadores i Educadors Socials de la Comunitat Valenciana. [2002/A4672]
  
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del Decret 4/2001, de 8 de gener, del Govern Valencià, pel qual s'aprova el reglament de desenvolupament, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat Valenciana, amb l'audiència prèvia dels col·legis professionals existents que puguen estar afectats.
  
El Reial Decret 1.420/1991, de 30 d'agost, que estableix el títol universitari oficial de diplomat en Educació Social, en la directriu primera de l'annex, defineix la figura dels educadors socials de la manera següent: «Educador en els camps de l'educació no formal, educació d'adults, inclosa la tercera edat, inserció social de persones desadaptades i de minusvàlids, i també en l'acció socioeducativa».
  
L'Associació Professional d'Educadors Socials del País Valencià es va constituir en 1995, i va integrar un nombrós grup de professionals que tenen l'esmentada titulació i que exerceixen com a tals en l'àmbit de la Comunitat Valenciana. Mitjançant l'acta de l'Assemblea General extraordinària de l'esmentada associació, de 13 de juliol de 2001, acordaren iniciar els tràmits oportuns per a formular la petició de creació del col·legi professional corresponent, la qual es va formalitzar davant dels òrgans competents de la Generalitat Valenciana en matèria de col·legis professionals, amb data 21 de desembre de 2001.
  
La petició reuneix tots els requisits i la documentació establida per l'article 9 del citat Decret 4/2002, de 8 de gener, del Govern Valencià, en el qual es regula la petició de creació d'un col·legi professional. En particular els interessats justifiquen que concorre l'interés públic per a crear el col·legi professional que limite l'exercici de la professió, en concret, que els educadors socials són professionals que treballen amb persones i/o grups amb una problemàtica social alta, fet que els converteix en persones especialment vulnerables davant la resta de la població, com ara, els menors, persones amb minusvalideses, tercera edat, minories ètniques, toxicòmans, etc., tots ells exclosos, en diferents graus de la vida social, fet que exigeix dels professionals un comportament ètic definit, que els permeta actuar amb respecte i responsabilitat i protegir els drets fonamentals d'aquests col·lectius.
  
Per tot el susdit, en compliment del que disposa l'article 7 de la Llei 6/1997, de 4 de desembre, en relació amb l'article 10 del Decret 4/2002, de 8 de gener, del Govern Valencià, pel qual s'aprova el reglament de desenvolupament, és procedent sotmetre a informació pública la petició de creació del Col·legi d'Educadores i Educadors Socials de la Comunitat Valenciana.
  
En conseqüència, fent ús de les competències atribuïdes pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, i per l'article 10 del Decret 4/2002, de 8 de gener, del Govern Valencià, pel qual s'aprova el reglament de desenvolupament de la Llei 6/1997, de 4 de desembre, de Consells i Col·legis Professionals de la Comunitat Valenciana, resolc:
  
Primer
  
Sotmetre a informació pública, per un termini d'un mes, la petició de creació del Col·legi d'Educadores i Educadors Socials de la Comunitat Valenciana, i publicar en l'annex d'aquesta resolució, l'esborrany de l'avantprojecte de llei de creació, per tal que els titulars de drets o interessos legítims, individuals o col·lectius, que es consideren afectats per la creació de l'esmentat col·legi puguen formular les al·legacions que estimen pertinents en el termini indicat.
  
Segon
  
Les al·legacions a què es fa referència l'apartat anterior, es presentaran en el Registre General d'aquesta Conselleria, siti al carrer Historiador Chabàs número 2 de València, 46426, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 20 de març de 2002.- El conseller de Justícia i Administracions Públiques: Carlos González Cepeda.
  
ANNEX
  
Esborrany d'avantprojecte de llei de creació del Col·legi d'Educadores i Educadors Socials de la Comunitat Valenciana
  
Preàmbul
  
El Reial Decret 1.420/1991, de 30 d'agost, va establir el títol universitari oficial de diplomat en Educació Social, en la directriu primera de l'annex defineix la figura dels educadors socials de la manera següent: «Educador en els camps de l'educació no formal, educació d'adults, inclosa la tercera edat, inserció social de persones desadaptades i de minusvàlids i també en l'acció socioeducativa».
  
L'Associació Professional d'Educadors Socials del País Valencià es va constituir en 1995, i va integrar un nombrós grup de professionals que tenen l'esmentada titulació i que exerceixen com a tals en l'àmbit de la Comunitat Valenciana.
  
Mitjançant l'acta de l'Assemblea General Extraordinària de la citada associació de 13 de juliol de 2001, acordaren la iniciació dels tràmits oportuns per a formular la petició de creació del col·legi professional corresponent, la qual es va formalitzar davant dels òrgans competents de la Generalitat Valenciana en matèria de col·legis professionals, amb data 21 de desembre de 2001.
  
L'article 7 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, i l'article 8 del Decret 4/2001, de 8 de gener, del Govern Valencià, pel qual s'aprova el reglament de desenvolupament, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant Llei de la Generalitat Valenciana, amb l'audiència prèvia dels col·legis professionals existents que puguen estar afectats.
  
La petició reuneix tots els requisits i la documentació establida per l'article 9 del citat Decret 4/2002, de 8 de gener, del Govern Valencià, en el qual es regula la petició de creació d'un col·legi professional. En particular, els interessats justifiquen que concorre l'interés públic per a crear el col·legi professional que limite l'exercici de la professió, en concret, que els educadors socials són professionals que treballen amb persones i/o grups amb una problemàtica social alta, fet que els converteix en persones especialment vulnerables davant la resta de la població, com ara, els menors, persones amb minusvalideses, tercera edat, minories ètniques, toxicòmans, etc., tots ells exclosos, en diferents graus de la vida social, la qual cosa exigeix dels professionals un comportament ètic definit, que els permeta actuar amb respecte i responsabilitat i protegir els drets fonamentals d'aquests col·lectius.
  
Article 1. Creació
  
Es crea el Col·legi d'Educadores i Educadors Socials de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
El Col·legi d'Educadores i Educadors Socials de la Comunitat Valenciana agrupa els professionals que estiguen en possessió del títol de diplomats en Educació Social, establit pel Reial Decret 1420/1991, de 30 d'agost, o d'un altre títol estranger equivalent, degudament homologat. La integració ha de realitzar-se d'acord amb les lleis reguladores dels col·legis professionals.
  
DISPOSICIONS TRANSITÒRIES
  
Primera
  
Podran integrar-se en el Col·legi d'Educadores i Educadors Socials de la Comunitat Valenciana els professionals que treballen en el camp de l'educació social, i que estiguen compresos en algun dels supòsits que tot seguit es contemplen:
  
a) Els professionals que hagen cursat estudis específics en educació social, amb anterioritat al curs acadèmic 1997-1998, i que acrediten de forma fefaent 3 anys de dedicació a les tasques pròpies de l'educació social dins dels 12 anys anteriors a l'entrada en vigor de la present llei.
  
b) Els professionals que estiguen en possessió de titulació universitària, ja siga llicenciatura o diplomatura, obtinguda amb anterioritat al curs acadèmic 1997-1998, i que acrediten de forma fefaent 3 anys de dedicació a les tasques pròpies de l'educació social dins els 15 anys anteriors a l'entrada en vigor de la present llei.
  
c) Els professionals que, sense estar en cap dels dos supòsits anteriors, puguen acreditar de forma fefaent 8 anys de dedicació a les tasques pròpies de l'educació social dins els 20 anys anteriors a l'entrada en vigor de la present llei.
  
Segona
  
L'Associació Professional d'Educadors Socials del País Valencià, en el termini de sis mesos des de l'entrada en vigor de la present llei, aprovarà uns estatuts provisionals del Col·legi d'Educadores i Educadors Socials de la Comunitat Valenciana, en els quals es regularà la convocatòria i el funcionament de l'Assemblea Col·legial Constituent de la qual formaran part tots els professionals inscrits en el cens d'educadors socials en exercici a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Tercera
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi d'Educadores i Educadors Socials de la Comunitat Valenciana i elegirà els membres dels òrgans col·legials de govern.
  
2. L'acta de l'Assemblea Constituent serà remesa a la Conselleria de Justícia i Administracions Públiques o al departament competent en matèria de col·legis professionals i inclourà la composició dels òrgans de govern i els estatuts del col·legi, perquè siga verificada la seua legalitat, la conseqüent inscripció registral i la publicació en el Diari Oficial de la Generalitat Valenciana.
  
DISPOSICIÓ FINAL
  
Única
  
Aquesta llei entrarà en vigor l'endemà de la publicació en el Diari Oficial de la Generalitat Valenciana.